Det Økonomiske og Sociale Udvalgs udtalelse om »Kommissionens forslag til Rådets forordning (EF) om ændring af forordning (EØF) nr. 1408/71 om anvendelse af de sociale sikringsordninger på arbejdstagere, selvstændige erhvervsdrivende og deres familiemedlemmer, der flytter inden for Fællesskabet, og af forordning (EØF) nr. 574/72 om regler til gennemførelse af forordning (EØF) nr. 1408/71« (1999/C 101/11)

Rådet for Den Europæiske Union besluttede den 29. oktober 1998 under henvisning til EF-traktatens artikel 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Beskæftigelse, Sociale og Arbejdsmarkedsmæssige Spørgsmål og Borgerrettigheder, som udpegede Markku Lemmetty til ordfører. Sektionen vedtog sin udtalelse den 7. januar 1999.

Det Økonomiske og Sociale Udvalg vedtog på sin 360. plenarforsamling af 27.-28. januar 1999, mødet den 27. januar 1999, følgende udtalelse med 124 stemmer for, 2 imod og 2 hverken for eller imod.

1. Resumé af Kommissionens forslag

1.1. Kommissionen har fremsat et forslag til Rådets forordning (EF) om ændring af forordning (EØF) nr. 1408/71 om anvendelse af de sociale sikringsordninger på arbejdstagere, selvstændige erhvervsdrivende og deres familiemedlemmer, der flytter inden for Fællesskabet, og af forordning (EØF) nr. 574/72 om regler til gennemførelse af forordning (EØF) nr. 1408/71 (diverse ændringer 1998). Det foreliggende forslag tager sigte på at ajourføre de pågældende fællesskabsforordninger for at tage hensyn til ændringer, der er foretaget i de nationale lovgivninger, til visse bilaterale overenskomster, der er indgået mellem medlemsstaterne, og til Kommissionens mulighed for at ændre bilagene til gennemførelsesforordningen.

1.1.1. Hvad angår forordning (EØF) nr. 1408/71 skal bestemmelserne i kapitel 8 vedrørende pensioner til børn, der har mistet begge forældre eller en af dem, overføres til kapitel 3. Dette indebærer, at bestemmelserne vedrørende pensioner også kommer til at omfatte pensioner til børn. Bestemmelserne i kapitel 8 skal således udelukkende anvendes for børnetilskud til børn, der har mistet begge forældre eller en af dem.

1.1.2. Forslaget omfatter desuden et forslag om ændring af artikel 122 i gennemførelsesforordning (EØF) nr. 574/72, som indebærer, at alle bilag i modsætning til nu skal kunne ændres ved en forordning udstedt af Kommissionen.

1.1.3. De øvrige forslag vedrører specifikke oplysninger om medlemsstaterne i bilagene eller er af teknisk karakter.

2. Generelle bemærkninger

2.1. ØSU hilser, med enkelte forbehold, forslaget velkommen. ØSU gentager, at forslagene skal tilgodese behovet for at forny og ajourføre de forordninger, der skal fremme koordineringen af de sociale sikringssystemer.

2.2. Kommissionen er dog yderst ordknap i sin begrundelse for forslaget og i vurderingen af dets virkninger, og der gives ikke noget klart billede af forslagets praktiske konsekvenser.

2.3. ØSU støtter forslagets princip om, at man skal stræbe efter at forenkle og påskynde den administrative procedure. ØSU har ved flere lejligheder selv foreslået dette og håber, at arbejdet med at forenkle hele fællesskabslovgivningen videreføres. ØSU ser samtidig frem til Kommissionens forslag om en gennemgribende reform af forordningen. En forenkling må dog ikke ske på bekostning af de berørte personer.

3. Gennemgang af forslaget artikel for artikel

3.1. Artikel 1

3.1.1. Ændringer af forordning (EØF) nr. 1408/71/Co (punkt 1-3)

3.1.1.1. De nuværende fælles bestemmelser om pensioner og børnetilskud til børn, der har mistet begge forældre eller en af dem, er indeholdt i samme kapitel (kapitel 8). Kommissionen har dog fundet, at Domstolens fortolkning har skabt ikke mindst administrative problemer, og pensioner til efterladte børn foreslås derfor overført til kapitel 3. Denne ændring indebærer, at bestemmelserne om de øvrige pensioner også kommer til at gælde pensioner til børn, der har mistet begge forældre eller en af dem, hvorved sådanne pensioner beregnes som pro rata-pensioner (). For så vidt angår sygesikringsydelser for efterladte børn anvendes bestemmelserne for pensionsmodtagere.

3.1.1.2. Efter ØSU's opfattelse er forslaget administrativt velbegrundet: Pensioner til børn, der har mistet begge forældre eller en af dem, bør administreres på samme måde som andre pensioner. For pensionsmodtagerne kan forslaget i visse tilfælde indebære, at de vil modtage pension fra flere medlemsstater samtidig i stedet for én pension i medfør af de tidligere regler.

3.1.1.3. ØSU gør opmærksom på, at der ikke er særlige overgangsbestemmelser for den nævnte ændring. ØSU understreger, at de ændrede beregningsregler ikke må medføre tab af rettigheder. Pensionsmodtageren skal have mulighed for at vælge den mest fordelagtige ordning.

3.1.2. Ændringer af bilagen e (punkt 4-5)

Ændringerne skyldes ændringer i medlemsstaternes lovgivning eller bilaterale aftaler mellem medlemsstaterne.

I bilag IIa nævnes særlige ikke-bidragspligtige ydelser, der kun udbetales til pensionsmodtagere, der bor i en medlemsstat. Eftersom bilag IIa har stor betydning for såvel den enkelte som for medlemsstaterne, agter ØSU at holde sig underrettet om diskussionerne vedrørende ændringer af dette bilag.

3.2. Artikel 2

3.2.1. Ændring af forordning (EØF) nr. 574/72 (punkt 1)

Ifølge Kommissionens forslag skal Kommissionen efter anmodning fra en medlemsstat eller de kompetente myndigheder kunne ændre bilagene til forordningen. Alle bilag skal kunne vedtages med en forordning udstedt af Kommissionen efter udtalelse fra Den Administrative Kommission.

ØSU finder dette forslag velbegrundet og støtter det.

3.2.2. Ændringsforslag til bilagene (punkt 2-3)

Ændringerne skyldes bilaterale aftaler mellem medlemsstaterne eller administrative ændringer i medlemsstaterne, og ØSU har intet at bemærke i denne forbindelse.

3.3. Artikel 3

3.3.1. Hvad angår ikrafttrædelse følger Kommissionens forslag den normale procedure. ØSU henviser dog her til punkt 3.1.1.3.

4. Konklusioner

Det Økonomiske og Sociale Udvalg støtter ændringsforslagene med de nævnte forbehold. De administrative forslag er velbegrundede. Ændringen af beregningsreglerne for pension til børn, der har mistet begge forældre eller den ene af dem, må ikke medføre tab af rettigheder. I øvrigt gør ØSU opmærksom på, at forslagene bør ledsages af en mere detaljeret og klar begrundelse, som gør det lettere at gennemskue forslagenes formål og konsekvenser.

Bruxelles, den 27. januar 1999.

Beatrice RANGONI MACHIAVELLI

Formand for

Det Økonomiske og Sociale Udvalg

() En pro rata-pension beregnes ved hjælp af et forholdstal, som fås ved at sammenholde pensionsoptjeningsperioden i en medlemsstat med den samlede pensionsoptjeningsperiode i medlemsstaterne.